b'\n_START_ARTICLE_\nNick Menza\n_START_SECTION_\nNuoruus\n_START_PARAGRAPH_\nNick on saksofonisti Don Menzan poika. Don Menza oli soittanut saksofonia tunnetussa Vaaleanpunainen pantteri -tunnusmusiikissa. Nick aloitti rumpujen soittamisen ollessaan kaksivuotias. H\xc3\xa4nen ensimm\xc3\xa4inen julkinen esiintyminen tapahtui my\xc3\xb6s kaksivuotiaana, kun h\xc3\xa4n soitti Jack DeJohnetten rumpuja yleis\xc3\xb6n edess\xc3\xa4._NEWLINE_Nick liittyi ensimm\xc3\xa4iseen yhtyeeseen ollessaan 18-vuotias. Yhtyeen nimi oli Rhoads, ja yhtyeen laulaja oli Ozzy Osbournen yhtyeess\xc3\xa4 kitaraa soittaneen Randy Rhoadsin veli Kelly Rhoads. Rhoadsin ainoaksi j\xc3\xa4\xc3\xa4nyt albumi Into The Future julkaistiin Nickin ollessa 19. T\xc3\xa4m\xc3\xa4n j\xc3\xa4lkeen Rhoads kiersi Eurooppaa Foghat-yhtyeen kanssa.\n_START_SECTION_\nUra muusikkona\n_START_PARAGRAPH_\nNick p\xc3\xa4\xc3\xa4si ty\xc3\xb6skentelem\xc3\xa4\xc3\xa4n Megadethin kanssa ensimm\xc3\xa4ist\xc3\xa4 kertaa vuonna 1988, jolloin oli yhtyeen rumpalin, Chuck Behlerin rumputeknikko ja roudari. Kun Behler sai yhtyeest\xc3\xa4 potkut, Megadethin keulahahmo Dave Mustaine p\xc3\xa4\xc3\xa4tti ottaa h\xc3\xa4net yhtyeen rumpaliksi. Nick oli soittanut Megadethin keikoilla tuuraajana, ja osasi kappaleet ulkoa. Menzan ensimm\xc3\xa4inen albumi Megadethin kanssa oli vuonna 1990 julkaistu klassikkolevy Rust in Peace. Megadethin niitt\xc3\xa4ess\xc3\xa4 menestyst\xc3\xa4 Menza p\xc3\xa4\xc3\xa4si suunnittelemaan my\xc3\xb6s omaa singature-rumpusetti\xc3\xa4\xc3\xa4n. Vuonna 1992 julkaistu studioalbumi Countdown to Extinction oli j\xc3\xa4ttimenestys, ja sit\xc3\xa4 pidet\xc3\xa4\xc3\xa4n yleens\xc3\xa4 Megadethin onnistuneimpana albumina. Albumin seuraaja, 1994 julkaistu Youthanasia oli my\xc3\xb6s menestyv\xc3\xa4, ja myi nopeammin platinaa kuin yksik\xc3\xa4\xc3\xa4n aiempi yhtyeen albumi. Vuonna 1992 Menza oli liittynyt Megadethin silloisen soolokitaristin, Marty Friedmanin sooloyhtyeeseen._NEWLINE_Menestyksekk\xc3\xa4itten kiertueiden j\xc3\xa4lkeen Megadeth julkaisi uuden studioalbuminsa. Albumi Cryptic Writings (1997) oli enemm\xc3\xa4n melodista rockia kuin tavallista Megadethia. Cryptic Writings-kiertueen aikana ilmeni, ett\xc3\xa4 Menzalla oli ongelmia polviensa kanssa. Menzan setti oli yleens\xc3\xa4 t\xc3\xa4ydennetty kahdella bassorummulla, ja h\xc3\xa4nen polkiessaan pedaaleita jalat olivat vaurioituneet. T\xc3\xa4st\xc3\xa4 syyst\xc3\xa4 Menza siirtyi sairauslomalle, mutta Megadethin t\xc3\xa4ytyi jatkaa \xe2\x80\x93 Menzan kanssa tai ilman. Nick j\xc3\xa4tti yhtyeen taakseen, ja Megadethin uudeksi rumpaliksi valittiin Jimmy DeGrasso, joka soitti kiertueen loput konsertit. Menza kertoi haastattelussa siit\xc3\xa4, kuinka oli saanut tiet\xc3\xa4\xc3\xa4 joutuvansa j\xc3\xa4tt\xc3\xa4m\xc3\xa4\xc3\xa4n yhtyeen: \xe2\x80\x9dCryptic Writings-kiertueen puolessav\xc3\xa4liss\xc3\xa4 minulla ilmeni polvissa l\xc3\xa4\xc3\xa4ketieteellisi\xc3\xa4 ongelmia, joiden johdosta en pystynyt en\xc3\xa4\xc3\xa4 soittamaan tarpeeksi hyvin. Dave Mustaine kertoi lopulta, ettei palveluitani en\xc3\xa4\xc3\xa4 tarvita. Erosin Megadethista yst\xc3\xa4vin\xc3\xa4, enk\xc3\xa4 ollut heille katkera.\xe2\x80\x9d Menza soitti samanaikaisesti my\xc3\xb6s Megadeth-kitaristi Marty Friedmanin yhtyeess\xc3\xa4, ja p\xc3\xa4\xc3\xa4tti ett\xc3\xa4 my\xc3\xb6s t\xc3\xa4m\xc3\xa4n yhtyeen olisi parempi etsi\xc3\xa4 h\xc3\xa4nelle korvaaja._NEWLINE_Erottuaan Megadethista ja toivuttuaan jalkakivuistaan vuonna 2001 Menza alkoi ty\xc3\xb6st\xc3\xa4\xc3\xa4 omaa sooloalbumiaan. Albumi julkaistiin 2002 nimell\xc3\xa4 Menza: Life After Death. Albumin sanoitukset k\xc3\xa4sittelev\xc3\xa4t Menzan el\xc3\xa4m\xc3\xa4\xc3\xa4. Albumi ei ollut huippumenestys, vaikka moni Megadeth-fani sen kuitenkin osti._NEWLINE_Vuonna 2004 Nick teki paluun Megadethin rivist\xc3\xb6\xc3\xb6n. H\xc3\xa4n p\xc3\xa4\xc3\xa4si soittamaan yhtyeen The System Has Failed -albumin kiertueelle. Uusi mahdollisuus Megadethin kanssa j\xc3\xa4i kuitenkin lyhyeksi, ja h\xc3\xa4n j\xc3\xa4tti yhtyeen saman vuoden loppupuolella. T\xc3\xa4m\xc3\xa4n j\xc3\xa4lkeen h\xc3\xa4n liittyi Memorain-yhtyeeseen, jonka kanssa h\xc3\xa4n levytti kaksi studioalbumia. Menza soitti my\xc3\xb6s yhtyeiss\xc3\xa4 Orphaned To Hatred ja Deltanaut._NEWLINE_21. toukokuuta 2016 Menza kuoli kesken OHM-yhtyeen konsertin The Baked Potato -klubilla Los Angelesissa. Kyseess\xc3\xa4 oli ilmeisesti syd\xc3\xa4nkohtaus.'